KIRJALLINEN KYSYMYS E-0201/03

esittäjä(t): Emilio Menéndez del Valle (PSE) komissiolle

(3. helmikuuta 2003)

Aihe: Gibraltarin poliisin väkivaltainen toiminta

Greenpeacen aktivistit järjestivät 20. tammikuuta 2003 Algecirasin lahden vesillä, joiden Espanja katsoo kuuluvan itselleen, rauhanomaisen vastalausemielenosoituksen yksirunkoiselle, Maltan lipun alla purjehtivalle Vemamagna-säiliöalukselle.

Suuri yleisö Espanjassa ja tietyissä muissakin Euroopan maissa reagoi tunnetusti hyvin herkästi tällaisiin asioihin Prestige-aluksen katastrofin vuoksi ja vielä enemmän sen jälkeen kun näille samoille Algecirasin vesille upposi 21. tammikuuta 2003 proomu, jossa oli yli tuhat tonnia polttoainetta.

Tästä johtui tiedotusvälineiden kiinnostus Greenpeacen toimintaa kohtaan. El Paísin, El Mundon, Tele-5:n, Antena 3:n, RTVE:n, Canal Surin ja Associated Pressin reportterit joutuivat työtään tehdessään Gibraltarin poliisin väkivallan kohteeksi ja pidätetyiksi (merellä, mikä on vähintäänkin kansainvälisen oikeuden vastaista). El Mundon etusivun uutisen (21. tammikuuta 2003) mukaan eräs gibraltarilainen poliisi antoi Tele 5:n kirjeenvaihtajalle korvapuustin.

Siitä huolimatta, että jäsenvaltio, jonka alaisuuteen Gibraltar kuuluu, on haluton vakuuttamaan Gibraltarille, että sen on sovellettava yksirunkoisia säiliöaluksia koskevia yhteisön direktiivejä, on yllättävää, että yhtä eurooppalaisuudelle tunnusomaista periaatetta tai arvoa viestinnän ammattilaisten ilmaisunvapauden kunnioittamista loukattiin niin räikeästi Gibraltarilla.

Aikooko komissio kääntyä neuvoston puoleen mikä olisi erittäin sopivaa unionin meneillään olevan laajentumisen yhteydessä , jotta se ehdottaisi jäsenvaltiolle, jonka alaisuuteen Gibraltarin siirtokunta kuuluu, että sen hallituksen on unionin arvovallan vuoksi noudatettava ja saatava Gibraltar noudattamaan edellä mainittua periaatetta?

António Vitorinon komission puolesta antama vastaus

(27. maaliskuuta 2003)

Komissio tunnustaa, että sananvapaus ja tiedonvälityksen vapaus ovat perusoikeuksia, joita Euroopan unionin on noudatettava Euroopan unionista tehdyn sopimuksen 6 artiklan mukaisesti. Nämä perusoikeudet tunnustetaan myös perusoikeuskirjan 11 artiklassa.

Kyseessä olevien perusoikeuksien perusteella toimittajilla on oikeus harjoittaa ammattiaan viranomaisten estämättä.

Komissiolla ei ole Euroopan unionista tehdyn sopimuksen ja Euroopan yhteisön perustamissopimuksen nojalla yleistä toimivaltaa perusoikeuksiin nähden. Siinä tapauksessa, että näitä perusoikeuksia rikotaan, komissio voi puuttua asiaan vain, jos rikkomus kuuluu yhteisön oikeuden soveltamisalaan.

Kyseisessä tapauksessa mahdollinen loukkaus voisi liittyä perusoikeuteen, joka toimittajilla on Euroopan yhteisön perustamissopimuksen 18 artiklan nojalla, erityisesti oikeuteen liikkua ja oleskella vapaasti jäsenvaltioiden alueella.

Voidakseen punnita mainitun tapauksen tosiseikkoja komissio aikoo tiedustella asianomaisen jäsenvaltion kantaa arvoisan parlamentinjäsenen esittämiin seikkoihin sekä toimenpiteitä, joihin tapauksen johdosta on ryhdytty.

Komissio ilmoittaa kysyjälle tilannearvionsa sen jälkeen, kun se on saanut vastaukset Yhdistyneen kuningaskunnan viranomaisilta.